ai4bharat/Pralekha huggingface dataset:
பிரதமர் அலுவலகம்
உயர் லட்சியம் கொண்டவையாக மாறக் கூடிய மாவட்டங்களின் மாநாட்டில் பிரதமர் உரையாற்றுகிறார்
உயர் லட்சியம் கொண்டவையாக மாறக் கூடிய மாவட்டங்களின் மாநாட்டில் நாளை பிரதமர் திரு. நரேந்திர மோடி உரையாற்றுகிறார். இந்த நிகழ்ச்சிக்கு புது தில்லி டாக்டர் அம்பேத்கர் சர்வதேச மையத்தில் நிதி ஆயோக் அமைப்பு ஏற்பாடு செய்துள்ளது. மாற்றத்தைக் காணப் போகும் 100க்கும் மேற்பட்ட மாவட்டங்களின் பொறுப்பு அதிகாரிகளுடன் பிரதமர் கலந்துரையாட உள்ளார்.
2022 ஆம் ஆண்டுக்குள் புதிய இந்தியாவை உருவாக்குவது என்ற பிரதமர் திரு. நரேந்திர மோடியின் தொலைநோக்கு சிந்தனையின் அம்சமாக இந்த நிகழ்ச்சி நடத்தப்படுகிறது. குறிப்பிட்ட வளர்ச்சிக் குறியீடுகளில் பின்தங்கியுள்ள மாவட்டங்களில் தீவிர மாற்றத்தை உருவாக்குவது என்ற பெரிய கொள்கை அளவிலான முயற்சியாக இந்தத் திட்டத்தை மத்திய அரசு உருவாக்கியுள்ளது. இந்த மாவட்டங்களில் குறிப்பிட்ட வளர்ச்சித் தேவைகளைப் பூர்த்தி செய்வதில் மத்திய, மாநில அரசுகளின் முயற்சிகளை ஒருங்கிணைப்பு செய்வதற்கு, கூடுதல் செயலாளர் மற்றும் இணைச் செயலாளர் அந்தஸ்தில் உள்ள மூத்த அரசு அதிகாரிகள் இதன் பொறுப்பு அதிகாரிகளாக நியமிக்கப்பட்டுள்ளனர்.
நிதி அமைச்சகம்
171 மத்திய பொதுத்துறை நிறுவனங்கள் 2019-20 நிதியாண்டில் நிகர லாபம் ஈட்டியுள்ளன
லாபம் ஈட்டும் பொதுத் துறை நிறுவனங்கள் தொடர்பான அண்மைத் தகவல்களின்படி, மஹாரத்னா, நவரத்னா உள்ளிட்டவை அடங்கிய நாட்டில் இயங்கும் 171 பொதுத் துறை நிறுவனங்கள் 2019-20 நிதியாண்டில் நிகர லாபத்தை ஈட்டியுள்ளன. இந்த தகவலை மத்திய நிதித் துறை இணையமைச்சர் டாக்டர்.பகவத் கிசான்ராவ் கராட் மக்களவையில் கேள்வி ஒன்றுக்கு எழுத்துப்பூர்வமாக பதிலளிக்கையில் தெரிவித்தார்.
தற்போது நாட்டில் 10 மஹாரத்னா, 14 நவரத்னா மற்றும் 73 மினி ரத்னா பொதுத் துறை நிறுவனங்கள் உள்ளதாக அமைச்சர் தெரிவித்தார்.
2021-22 நிதி நிலை அறிக்கையில் ஒரு மஹாரத்னா பொதுத் துறை நிறுவனமான பாரத் பெட்ரோலியத்தின் பங்குகளை விற்பனை செய்யவும், ஷிப்பிங் கார்பரேஷன் ஆப் இந்தியா மற்றும் கண்டெய்னர் கார்பரேஷன் ஆப் இந்தியா ஆகிய இரண்டு நவரத்னா பொதுத் துறை நிறுவனங்கள் மற்றும் இரண்டு மினிரத்னா பொதுத் துறை நிறுவனங்கள் ஆகியவற்றின் பங்குகள் விற்பனை செய்யவும் திட்டமிடப்பட்டுள்ளது.
விவாத் சே விஷ்வாஸ் திட்டத்தின் கீழ் ரூ.99,756 கோடி அளவுக்கு வரி பிரச்சினைகள் முடித்து வைக்கப்பட்டுள்ளன.
தன்னார்வமாக வரி தொடர்பான பிரச்சினைகளை சுமூகமாக தீர்க்க விவாத் சே விஷ்வாஸ் திட்டம் செயல்படுத்தப்படுகிறது. இத்திட்டத்தின் கீழ் குறிப்பிட்ட தொகையை வசூல் செய்ய வேண்டும் என மத்திய அரசு சார்பில் எந்த இலக்கும் நிர்ணயிக்கப்படவில்லை.
இந்த தகவலை மத்திய நிதித் துறை இணையமைச்சர் திரு.பங்கஜ் சௌத்திரி மக்களவையில் கேள்வி ஒன்றுக்கு எழுத்துப்பூர்வமாக பதிலளிக்கையில் கூறினார்.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1744139–
https://pib.gov.in/PressReleasePage.aspx?PRID=1744134
ரசாயனம் மற்றும் உரங்கள் அமைச்சகம்
ரெம்டெசிவிர் உற்பத்தியை அதிகரிக்கும் முயற்சிகளுக்கு மத்திய ரசாயணத்துறை அமைச்சர் பாராட்டு
கொவிட் சிகிச்சை மருந்துகள் மற்றும் இதர அத்தியாவசிய மருந்துகளின் இருப்பு குறித்து மத்திய ரசாயணத்துறை அமைச்சர் திரு டி.வி சதானாந்த கவுடா ஆய்வு கூட்டம் நடத்தினார்.
இதில் மருந்துகள் துறை செயலாளர் திருமிகு எஸ்.அபர்னா உட்பட உயர் அதிகாரிகள் பலர் கலந்து கொண்டனர்.
ரெம்டெசிவிர் மருந்து உற்பத்தி செய்யும் 7 நிறுவனங்களும், உற்பத்தியை மாதத்துக்கு 38 லட்சம் குப்பிகளில் இருந்து 1.03 கோடி குப்பிகளாக அதிகரிக்க மேற்கொண்ட முயற்சிகளை அமைச்சர் திரு சதானந்த கவுடா பாராட்டினார். இவற்றை மாநிலங்களுக்கு ஒதுக்கீடு செய்வது, தேவைக்கேற்ப மாறும் முறை என தெரிவித்த அவர், வரும் வாரங்களில் இதன் விநியோகத்தை மேலும் அதிகரிக்க முயற்சிகள் மேற்கொள்ளப்படும் என்றார்.
இதர அத்தியாவசிய மருந்துகள் கிடைப்பது பற்றியும் இந்த கூட்டத்தில் ஆலோசிக்கப்பட்டது. அத்தியாவசிய மருந்து பொருட்கள் கிடைப்பதை தொடர்ந்து கண்காணிக்க வேண்டும், கள்ளச்சந்தையில் விற்கப்படுகிறதா என சோதனை செய்ய வேண்டும் என்றும் அவர் வலியுறுத்தினார்.
சந்தை மற்றும் மருந்து துறைகளில் போதிய அளவு மருந்துகள் கிடைப்பதாக இந்திய மருந்து தலைமை கட்டுப்பாட்டாளர் டாக்டர் சோமானி தெரிவித்தார். கள்ளச்சந்தையில் மருந்துகள் பதுக்கி வைக்கப்படுகிறதா என்பது குறித்து மாநில அளவில் சோதனைகள் நடத்தப்பட்டு கடும் நடவடிக்கை எடுக்கப்பட்டு வருவதாகவும் அவர் தெரிவித்தார்.
கொவிட் சிகிச்சைக்கான மருந்துகள் மற்றும் இதர அத்தியாவசிய மருந்துகள் குறுகிய காலத்தில் கிடைப்பதற்கு மருந்து நிறுவனங்கள், மருந்து துறை அதிகாரிகள், தேசிய மருந்துகள் விலை நிர்ணய ஆணையம், மத்திய சுகாதார துறை அமைச்சகம் ஆகியவை ஒருங்கிணைந்து செயல்படுவதை அமைச்சர் திரு. சதானந்த கவுடா பாராட்டினார்.
மனித வள மேம்பாட்டு அமைச்சகம்
கோவிட்-19 தொற்றுக்கு எதிரான போராட்டத்திற்கு உதவ பல்வேறு நடவடிக்கைகளை எடுத்துள்ளது கேந்திரிய வித்யாலயா அமைப்பு
கோவிட்-19 தொற்றுக்கு எதிராக நடைபெற்று வரும் போராட்டத்திற்கு உதவும் வகையில் கேந்திரிய வித்யாலயா அமைப்பு  பல்வேறு நடவடிக்கைகளை எடுத்துள்ளது.
- இதுவரை, நாடு முழுவதும் 80 கேந்திரிய வித்யாலயா பள்ளிகளை, தனிமைப்படுத்துதல் மையங்களாகப் பயன்படுத்த பல்வேறு ஆணையங்கள் கைவசப் படுத்தியுள்ளன.
- பிரதமர் பாதுகாப்பு நிதிக்கு கேவிஎஸ் பள்ளிகளின் ஆசிரியர்கள், இதர ஊழியர்கள் ரூ.10,40,60,536ஐ நன்கொடையாக வழங்கியுள்ளனர்.
- தரமான கல்வி நேர இழப்பை ஈடுகட்டும் வகையில், ஏராளமான கேவிஎஸ் ஆசிரியர்கள் டிஜிட்டல் தளங்கள் மூலம் மாணவர்களைத் தொடர்பு கொண்டு கற்பித்து வருகின்றனர்.
- டிஜிட்டல் வழியாக மாணவர்கள் கல்வி கற்கும் வகையில், அந்த முறையை இயன்றவரை பயன்படுத்தி, அனைத்து ஆசிரியர்களையும் ஊக்குவிக்குமாறு, அனைத்து பள்ளி முதல்வர்களையும் கேவிஎஸ் அமைப்பு கேட்டுக்கொண்டுள்ளது.
- 2020 ஏப்ரல் 7-ம் தேதி முதல், சுவயம்பிரபா இணையதளம் மூலம் இடைநிலை, முதுநிலை வகுப்புளுக்கு தேசிய திறந்த நிலைக் கல்வி நிறுவனத்தின்  நிகழ்ச்சிகளை பதிவு செய்தோ அல்லது நேரலையாகவோ பாடம் நடத்துவதற்கான அட்டவனையை கேவிஎஸ் பகிர்ந்து கொண்டுள்ளது.
- என்ஐஓஎஸ்-சின் சுவயம்பிரபா வலைதளத்தில் ஸ்கைப் மற்றும் வலைதளக் கலந்துரையாடல் மூலம் கற்பவர்களின் சந்தேகங்களை நேரலையில் நிவர்த்தி செய்யவும், கேள்விகளுக்கு பதில் அளிக்கவும் கேவிஎஸ் சில தெரிந்தெடுக்கப்பட்ட ஆசிரியர்களை நியமித்துள்ளது.
- நாட்டில் உள்ள அனைத்து கேந்திரிய வித்யாலயா பள்ளிகளிலும் கலந்துரையாடல் மற்றும் வழிகாட்டுதலுக்கான பிரத்யேக மின்னஞ்சல் உருவாக்கப்பட்டுள்ளது.
- 331 பயிற்சி பெற்ற ஆலோசகர்கள் பகுதி நேர ஒப்பந்த அடிப்படையில் நியமிக்கப்பட்டுள்ளனர். பயிற்சி பெற்ற ஆலோசகர்கள் இல்லாத பள்ளிகளில், அருகாமை பள்ளிகளின் ஆலோசகர்களின் உதவி பெறப்பட்டு வருகிறது.
- தேசிய கல்வி ஆராய்ச்சி மற்றும் பயிற்சி குழுமத்தின்  வழிகாட்டுதல் மற்றும் ஆலோசனை பெற்ற, 268 கேந்திரிய வித்யாலயாக்களின் ஆசிரியர்களும் இதில் ஈடுபடுத்தப்பட்டுள்ளனர்.
- கடந்த வெள்ளிக்கிழமை வரை, 2393 மாணவர்கள், 1648 பெற்றோரிடம் இருந்து கேள்விகள் பெறப்பட்டு, அவற்றுக்கு சரியான முறையில் விளக்கம் அளிக்கப்பட்டுள்ளன.
--------------
(
தொழிலாளர் மற்றும் வேலைவாய்ப்பு அமைச்சகம்
கொவிட்-19 பரவலின் போது வருங்கால வைப்பு நிதி சந்தாவை 10சதவீதம் ஆக இபிஎப்ஓ குறைத்து அறிவித்திருப்பது ஊழியர்கள் மற்றும் வேலை கொடுப்போரின் கைகளில் பணப்புழக்கத்தை அதிகரிக்கும்.
கொவிட்-19 தொற்று பரவாமல் தடுக்கும் நடவடிக்கையாக அறிவிக்கப்பட்ட ஊரடங்கு மற்றும் தொற்று காரணமாக ஏற்பட்ட இதர சிரமங்களால், 1952-ஆம் ஆண்டின் வருங்கால வைப்பு நிதி மற்றும் இதர வழிவகைகள் சட்டத்தின் கீழ் வரும் ஊழியர்களும், வேலை கொடுக்கும் நிறுவன உரிமையாளர்களும் அடைந்துள்ள பாதிப்புக்கு நிவாரணம் வழங்கும் வகையில் பல்வேறு அறிவிப்புகள் அவ்வப்போது வெளியிடப்பட்டு வருகின்றன.
1952-ஆம் ஆண்டின் வருங்கால வைப்பு நிதி மற்றும் இதர வழிவகைகள் சட்டத்தின் கீழ் வரும் அனைத்துப் பிரிவு நிறுவனங்களுக்கும் இபிஎப் சந்தாவை 2020 மே, ஜூன், ஜூலை ஆகிய மாதங்களுக்கு 12 சதவீதத்திலிருந்து 10 சதவீதமாகக் குறைத்து மத்திய அரசு கடந்த 13.05.2020 அன்று அறிவித்தது. தற்சார்பு இந்தியா தொகுப்பின் ஒரு பகுதியாக, இந்த அறிவிக்கை இந்திய அரசிதழில் எஸ்ஓ எண். 1513  –ன்படி 18.05.2020 –ஆம் தேதி வெளியிடப்பட்டுள்ளது. இந்த அறிவிக்கையை வருங்கால வைப்பு நிதி அமைப்பின் இணையதளத்தின் முகப்பு பக்கத்தில் TAB- COVID-19-ன் கீழ் காணலாம்.
இந்த சந்தா குறைப்பானது, மத்திய, மாநில அரசுகளின் பொதுத்துறை நிறுவனங்கள் அல்லது மத்திய அரசு அல்லது மாநில அரசின் கட்டுப்பாட்டில் உள்ள அல்லது அவற்றுக்கு சொந்தமான நிறுவனங்களுக்குப் பொருந்தாது. இந்த நிறுவனங்கள் அடிப்படை ஊதியம் மற்றும் அகவிலைப்படியில் 12 சதவீதத்தைத் தொடர்ந்து சந்தாவாக அளிக்கும்.
இந்தக் குறைப்பு விகிதம் பிரதமர் ஏழைகள் மறுவாழ்வு திட்டப் பயனாளிகளுக்கும் பொருந்தாது. ஏனெனில், ஊழியர் வருங்கால வைப்பு நிதியின் அனைத்து ஊழியர்கள்  மற்றும் வேலை கொடுக்கும் நிறுவன உரிமையாளர்களுக்கும், ஊழியர் ஓய்வூதிய பங்களிப்பு  என மாத ஊதியத்தில் மொத்தம் 24 சதவீதம் மத்திய அரசால் பங்களிக்கப்படுகிறது.
வருங்கால வைப்பு நிதி சந்தாவை, அடிப்படை ஊதியம் மற்றும் அகவிலைப்படியில் 12 சதவீதத்திலிருந்து 10 சதவீதமாகக் குறைக்கும் நடவடிக்கை 4.3 கோடி ஊழியர்கள், உறுப்பினர்கள் மற்றும் 6.5 லட்சம் நிறுவனங்களின் உரிமையாளர்களுக்குப் பயனளிக்கும் நோக்கத்துடன் மேற்கொள்ளப்பட்டுள்ளது. இதன் மூலம் அவர்களுக்கு ஓரளவுக்கு உடனடி பணப்புழக்கத்துக்கு வழி ஏற்படும்.
12 சதவீதத்திலிருந்து 10 சதவீதமாக சட்டபூர்வ சந்தா குறைப்பின் பயனாக, இபிஎப் சந்தா விகிதத்தில் குறைப்பின் மூலமாக, ஊழியர்கள் வீட்டுக்கு எடுத்துச் செல்லும் நிகர ஊதியம் அதிகரிப்பதுடன், வேலை கொடுக்கும் நிறுவன உரிமையாளருக்கும் பொறுப்பு செலவில் 2 சதவீதம் குறையும். ரூ.10,000 இபிஎப் மாத ஊதியம் பெறும் ஊழியரிடமிருந்து, ரூ.1200க்குப் பதிலாக ரூ.1000 மட்டுமே குறைக்கப்படும். அதே போல நிறுவன உரிமையாளர்கள் இபிஎப் பங்களிப்பாக ரூ. 1200க்குப் பதிலாக ரூ.1000 செலுத்தினால் போதும்.
சிடிசி மாதிரி நிறுவனங்களில் இபிஎப் மாத ஊதியம் ரூ. 10,000-த்திலிருந்து நிறுவனத்திடம் இருந்து ஊழியர் ரூ.200 கூடுதலாகப் பெறுவார். அதேபோல நிறுவன உரிமையாளர் செலுத்தும் பங்களிப்பில் ரூ.200 கழிக்கப்படும்.
1952 இபிஎப் திட்டத்தின் கீழ், அதிகாரப்பூர்வ விகிதத்தை  விடக் கூடுதலாக செலுத்துவது ஊழியரின் விருப்பமாகும். அதே சமயம் உரிமையாளர் தனது பங்களிப்பை 10 சதவீதம் அளவுக்கு  குறைத்துக் கொள்ளலாம்.
(Visitor Counter : 215
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 124.10 கோடியைக் கடந்தது
நாட்டில் கடந்த 24 மணி நேரத்தில் 80,98,716 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்தக் கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 124.10 கோடியைக்  கடந்தது. 1,28,94,826 அமர்வுகள் மூலம் இந்தச் சாதனைப் படைக்கப்பட்டுள்ளது.
கடந்த 24 மணி நேரத்தில் 10,207 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,40,28,506 ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 98.36 சதவீதமாக உள்ளது.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 157 நாட்களாக 50,000-க்கும் கீழ் உள்ளது. கடந்த 24 மணி நேரத்தில் 8,954 பேருக்குப் புதிதாகத் தொற்று ஏற்பட்டுள்ளது.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 99,023 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.29 சதவீதமாக உள்ளது; 2020 மார்ச் மாதத்திற்குப்பின் இது குறைந்த அளவு.
கடந்த 24 மணி நேரத்தில் 11,08,467 கொவிட் பரிசோதனைகள் செய்யப்பட்டன. இதுவரை சுமார் 64.24 கோடி கொவிட் பரிசோதனைகள்  செய்யப்பட்டுள்ளன.
வாராந்திரத் தொற்று உறுதி கடந்த 17 நாட்களில் 1 சதவீதத்திற்கும் குறைவாக நீடித்து, தற்போது 0.84 சதவீதமாக உள்ளது. தினசரித் தொற்று விகிதம் 0.81 சதவீதமாக பதிவாகியுள்ளது. இந்த எண்ணிக்கை தொடர்ந்து 58 நாட்களாக 2 சதவீதத்திற்குக் கீழே 93 நாட்களாக 3 சதவீதத்திற்குக் குறைவாகவும் உள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1776663
பாதுகாப்பு அமைச்சகம்
18 மாதங்களில் 50 இருதரப்பு காக்ளியர் சாதன அறுவை சிகிச்சைகளை நடத்தி ராணுவ மருத்துவமனை வரலாறு படைத்தது
டெல்லி கண்டோன்மென்ட்டில் உள்ள ராணுவ மருத்துவமனையில் காது, மூக்கு மற்றும் தொண்டைப் பிரிவுத் துறை . கடந்த 18 மாதங்களில் 50 இருதரப்பு காக்ளியர் சாதன அறுவை சிகிச்சைகளை நடத்தியுள்ளது, இது நாடு முழுவதும் இந்த அறுவை சிகிச்சைகளை வெற்றிகரமாக செய்த ஒரே அரசு மருத்துவமனையாகும்.
காக்ளியர் என்பது ஒரு அதிநவீன மருத்துவ சாதனமாகும், இது காது கேளாத நோயாளிகளை அதன் மூலம் கேட்க வைக்க உதவுகிறது. பெரும்பாலான அரசு நிதியுதவி திட்டங்களில் குழந்தைகளுக்கு ஒரே ஒரு காக்ளியர் சாதனம் மட்டுமே கிடைக்கிறது. இரு காதுகளிலும். கேட்கும் திறனை ஏற்படுத்துவது செலவு மிகுந்ததாக இருந்தது. ஆயுதப்படை மருத்துவ சேவைகள் இதை விரைவாக உணர்ந்தன.
மார்ச் 2022 இல், ஆயுதப்படைகளில் காது கேளாத நோயாளிகளுக்கு காக்ளியர் சாதன கொள்கை திருத்தப்பட்டது மற்றும் ஒரே நேரத்தில் இருதரப்பு  சாதனங்கள் சேர்க்கப்பட்டன. வளர்ந்த நாடுகளுக்கு இணையாக மருத்துவத் தரத்தைக் கொண்டுவரும் நாட்டின் முதல் கொள்கை இதுவாகும்.
ஆயுதப்படை மருத்துவ சேவைகள் டிஜி லெப்டினன்ட் ஜெனரல் தல்ஜித் சிங் மற்றும் டிஜிஎம்எஸ்  லெப்டினன்ட் ஜெனரல் அரிந்தம் சாட்டர்ஜி ஆகியோர் ராணுவ மருத்துவமனைக்கு வாழ்த்து தெரிவித்துள்ளனர்.
பழங்குடியினர் நலத்துறை அமைச்சகம்
மத்திய பழங்குடியினர் நலத்துறை இணையமைச்சர் திரு.ஜஸ்வந்த்சிங் சுமன்பாய் பபோர் சமோவா பயணம்
இந்தியா-சமோவா இடையேயான உறவுகளை வலுப்படுத்தவும், நல்லெண்ணத்தின் ஒரு பகுதியாக மத்தியப் பழங்குடியினர் நலத்துறை இணையமைச்சர் திரு.ஜஸ்வந்த்சிங் சுமன்பாய் பபோர் ஒரு வாரகால பயணமாக  பசிபிக் தீவு நாடான சமோவாவுக்கு நாளை  முதல் பயணம் மேற்கொள்கிறார். மத்திய அரசியலிருந்து அமைச்சர் நிலையில் இருக்கும் ஒருவர் அந்நாட்டுக்கு மேற்கொள்ளும் முதல் பயணமாகும் இது. இந்தப் பயணத்தின் போது சமோவாவின் பிரதமர் மற்றும் துணைப் பிரதமரை அமைச்சர் திரு.பபோர் சந்திப்பார். இந்தியா-சமோவா இடையேயான சுமூகமான உறவுகளை வலுப்படுத்துவது இந்தப் பயணத்தின் நோக்கமாகும்.
(Visitor Counter : 75
நுகர்வோர் நலன், உணவு மற்றும் பொது விநியோகம் அமைச்சகம்
தமிழகம் உள்பட நாட்டின் பல்வேறு மாநிலங்களில் உணவு தானியங்களின் கொள்முதல் தொடர்ந்து நடைபெற்று வருகிறது
நடப்பு கரீப் பருவ சந்தைக் காலத்தில் , கரீப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், ஹரியானா, உத்தரப்பிரதேசம், தமிழ்நாடு, உத்தரகாண்ட், தெலங்கானா, சண்டிகர், ஜம்மு காஷ்மீர், குஜராத், ஆந்திரப்பிரதேசம், ஒடிசா, மகாராஷ்டிரா, மத்தியப்பிரதேசம், பிகார் மற்றும் கேரளாவில் நெல் கொள்முதலில் நல்ல முன்னேற்றம் ஏற்பட்டுள்ளது.
இங்கு டிசம்பர் 17 வரை 405.31 இலட்சம் மெட்ரிக் டன் நெல் கொள்முதல் செய்யப்பட்டுள்ளது. கடந்தாண்டில் இதே காலத்தில் 327.65 இலட்சம் மெட்ரிக் டன் நெல் கொள்முதல் செய்யப்பட்டிருந்தது.
கடந்தாண்டை விட இந்தாண்டு நெல் கொள்முதல் 23.70 சதவீதம் அதிகம். இந்தாண்டில் இது வரையிலான மொத்தக் கொள்முதலில், பஞ்சாப் மாநிலத்தில் மட்டும் 202.77 இலட்சம் மெட்ரிக் டன் கொள்முதல் செய்யப்பட்டுள்ளது.
நடப்பு கரீப் பருவ சந்தைக் காலத்தில் 47.17 இலட்சம் விவசாயிகள் ஏற்கனவே பயனடைந்துள்ளனர். இவர்கள் தங்களது விளைபொருள்களுக்கு குறைந்தபட்ச ஆதரவு விலையாக ரூ. 76524.14 கோடி பெற்றுள்ளனர்.
மேலும், மாநிலங்களின் வேண்டுகோளின் படி, தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப்பிரதேசம், ஒடிசா, ராஜஸ்தான் மற்றும் ஆந்திரப்பிரதேசத்திலிருந்து 48.11 இலட்சம் மெட்ரிக் டன் பருப்பு மற்றும் எண்ணெய் வித்துக்கள் ஆதரவு விலையில் கொள்முதல் செய்யவும் ஒப்புதல் வழங்கப்பட்டுள்ளது.
மேலும், ஆந்திரப்பிரதேசம், கர்நாடகா, தமிழ்நாடு மற்றும் கேரளா ஆகிய மாநிலங்களில் இருந்து 1.23 இலட்சம் மெட்ரிக் டன் கொப்பரைத் தேங்காய் கொள்முதல் செய்யவும் அனுமதி வழங்கப்பட்டுள்ளது.
சந்தை விலை, குறைந்தபட்ச ஆதரவு விலையை விட குறைந்தால், மற்ற மாநிலங்களில் பருப்பு மற்றும் எண்ணெய் வித்துக்கள் கொள்முதல் செய்ய, வேண்டுகோள் அடிப்படையில் ஒப்புதல் வழங்கப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்
https://www.pib.gov.in/PressReleasePage.aspx?PRID=1681762
பிரதமர் அலுவலகம்
இங்கிலாந்தின் அடுத்த பிரதமராக தேர்ந்தெடுக்கப்பட்டுள்ள லிஸ் ட்ரஸூக்கு பிரதமர் வாழ்த்து
இங்கிலாந்தின் அடுத்த பிரதமராக தேர்ந்தெடுக்கப்பட்டுள்ள லிஸ் ட்ரஸூக்கு பிரதமர் திரு நரேந்திர மோடி வாழ்த்துத் தெரிவித்துள்ளார். அவருடைய புதிய பணி மற்றும் பொறுப்புகளை சிறப்பாக செய்யவும், திரு மோடி வாழ்த்துக் கூறியுள்ளார்.
இது குறித்து பிரதமர் வெளியிட்டுள்ள ட்விட்டர் பதிவில்;
“இங்கிலாந்தின் அடுத்த பிரதமராக தேர்ந்தெடுக்கப்பட்டுள்ள லிஸ் ட்ரஸூக்கு வாழ்த்துக்கள். தங்களுடைய தலைமையின் கீழ், இந்தியா – இங்கிலாந்து இடையேயான நட்புறவு மேலும் வலுபெறும் என்று நம்புகிறேன். உங்களுடைய புதிய பணி மற்றும் பொறுப்புகளை சிறப்பாக செய்ய வாழ்த்து” என்று குறிப்பிட்டுள்ளார்.
உள்துறை அமைச்சகம்
இந்தியாவும் பங்களாதேஷும் எளிமையாக்கப்பட்ட விசா நடைமுறைகள் ஒப்பந்தத்தில் கையெழுத்திட்டன
மத்திய உள்துறை அமைச்சர் திரு ராஜ்நாத் சிங், டாக்காவில் இன்று  பங்களாதேஷ் உள்துறை அமைச்சர் திரு அசாதுசா மான் கான் உடன் இணைந்து 6-வது உள்துறை அமைச்சர்கள் நிலைக் கூட்டத்திற்கு இணைத்தலைமை தாங்கினர். இந்த சந்திப்பின் போது, பாதுகாப்புத் தொடர்பான அனைத்து விஷயங்கள் குறித்தும் விவாதிக்கப்பட்டது. பயங்கரவாத எதிர்ப்பு, பாதுகாப்பு அமைப்புகளிடையே ஒத்துழைப்பை அதிகரி்த்தது, எல்லை மேலாண்மை, கள்ளநோட்டு, போதைப் பொருள், ஆள்கடத்தல் போன்ற சட்டவிரோத நடவடிக்கைகள் தடுப்பு, உள்ளிட்ட விஷயங்கள் விவாதிக்கப்பட்டன.
இருநாடுகளுக்கும் முன்பு இருந்த ஆர் டி ஏ 2013 ஒப்பந்தத்திற்கு பதிலாக திருத்தியமைக்கப்பட்ட ஆர் டி ஏ  2018 இரு அமைச்சர்களின் முன்னிலையில் கையெழுத்தானது. இதன்படி இருநாடுகளுக்கும் இடையே, வேலைவாய்ப்பு மற்றும் மாணவர் விசா உள்ளிட்ட பயண விதிமுறைகள் தாராளமாக்கப்பட்டுள்ளன.
-------
(Visitor Counter : 98
குடியரசுத் துணைத் தலைவர் செயலகம்
மாநிலங்களவையின் 259ஆவது கூட்டத்தொடர் நிறைவு நாளில் அதன் தலைவரின் உரை
மதிப்பிற்குரிய உறுப்பினர்களே,
மாநிலங்களவையின் 259ஆவது கூட்டத்தொடர் இன்றுடன் நிறைவு பெறுவது கவலை அளிக்கிறது.
நாடாளுமன்றம் என்பது ஜனநாயகத்தின் கண்காணிப்பாளர். இங்கு நாட்டு மக்கள் தான் நமது கண்காணிப்பாளராகவும், வழி நடத்தும் தலைவர்களாகவும் உள்ளனர்.
நாட்டு மக்களுக்கு சேவையாற்றுவதே நமது தலையாயக் கடமையாகும்.
நாட்டு மக்களின் நலனைக் கருத்தில் கொண்டு முழுமையான விவாதங்கள், ஆலோசனைகளை நடத்தி, சிறப்பாக முடிவெடுக்கக் கூடிய புனிதமான வளாகமே நாடாளுமன்றம்.
அரசியலை ஆயுதமாகக் கொண்டு நாடாளுமன்ற நடவடிக்கைகளுக்கு இடையூறு செய்வது என்பது, நமது அரசியலுக்கு பின் விளைவுகளை ஏற்படுத்தக்கூடியதாகும். இது பெரும்பாலான மக்களால் வெறுக்கதக்க செயலாகும். அவர்களது மனதில் நாம் கேலிக்கும், கிண்டலுக்கும் உரியவர்களாகவே மாறுகிறோம்.
மக்களின் எதிர்பார்ப்பை பூர்த்தி செய்யக்கூடியவர்கள் என்ற சாதனையாளர்களாக நம்மை பிரதிபலிக்க வேண்டியது அவசியம்.
தேசத்தின் வளர்ச்சிப் பயணத்தில் இன்றியமையாத பங்கு அளிக்க வேண்டியவர்கள், நாடாளுமன்றத்தில் கூச்சலிட்டு அமளியை உருவாக்குவதை எதிர்கால சந்ததியினர் எப்படி கணிக்கப்போகிறார்கள் ?
பட்ஜெட் கூட்டத்தொடரின் முதல் அமர்வில் நாடாளுமன்றம் 56.3 சதவீதம் ஆக்கப்பூர்வமாக செயல்பட்டுள்ள நிலையில், இரண்டாவது அமர்வில் 6.4 சதவீதம் மட்டுமே செயலாற்ற முடிந்தது. ஆக, இரு அவைகளின் ஒட்டுமொத்த ஆக்கப்பூர்வ செயல் திறன் வெறும் 24.4 சதவீதம் தான்.
கூச்சல், குழப்பங்கள் இந்த முறை நாடாளுமன்றத்தின் 103 மணி நேரம் மற்றும் 30 நிமிடங்களை ஒட்டுமொத்தமாக விழுங்கியது.
எனவே நம்முடைய வேற்றுமைகளைக் களைந்து விட்டு அவையை சுமூகமாக நடத்துவதற்கான வழியைக் காண வேண்டும்.
அவையை சுமூகமாக நடத்துவதற்குத் தேவையான நடவடிக்கைகளை மேற்கொண்ட மதிப்பிற்குரிய துணைத் தலைவர், மாநிலங்களவை செயலாளர், துணைத் தலைவர்களின் குழுவில் இடம் பெற்றுள்ளவர்கள் மற்றும் அதிகாரிகளுக்கு எனது மனமார்ந்த நன்றியை தெரிவித்துக் கொள்கிறேன்.
எதிர்வரும் ஈஸ்டர், புத்த பூர்ணிமா உள்ளிட்ட பல்வேறு பண்டிகைகளை முன்னிட்டு உங்களுக்கும், உங்கள் குடும்ப உறுப்பினர்களுக்கும் இந்த நேரத்தில் எனது வாழ்த்துக்களை தெரிவித்துக் கொள்கிறேன்.
பாதுகாப்பு அமைச்சகம்
லடாக்கில் உள்ள முன்னணி தளங்களுக்கு விமானப் படை தலைமை தளபதி பயணம்
லடாக் பகுதியில் உள்ள விமானப்படைத் தளங்கள் மற்றும் மேம்படுத்தப்பட்ட தரையிறங்கும் மைதானங்கள் ஆகியவற்றை விமானப் படையின் தலைமை தளபதி ஏர் சீஃப் மார்ஷல் ஆர் கே எஸ் பதூரியா 2021 ஜனவரி 11 அன்று பார்வையிட்டார்.
விமானத் தளங்களின் தயார்நிலை குறித்து ஆய்வு செய்ததோடு, இந்த இடங்களில் செயல்பட்டு வரும் போர்ப்படைப் பிரிவுகளில் உள்ள விமானப் படை வீரர்களுடனும் விமானப் படை தளபதி கலந்துரையாடினார்.
தோய்சுக்கு பயணம் மேற்கொண்ட அவர், குளிர்காலத்தின் போது படையினருக்கு ஆதரவளிப்பதற்காக நடைபெற்று வரும் போக்குவரத்து செயல்பாடுகளையும் ஆய்வு செய்தார்.
------

(Visitor Counter : 147
நிதி அமைச்சகம்
ஜி.எஸ்.டி தொகைகளை திரும்பப் பெறும் கோரிக்கை சமர்ப்பிப்பது தொடர்பாக சில அறிவுரைகள்
செலுத்தப்பட்ட ஜி.எஸ்.டி தொகையிலிருந்து திரும்பப் பெறுவதற்கான கோரிக்கையின்போது, வெளிநாட்டு தூதரகங்கள், துணைத் தூதரகங்கள், ஐ.நா. அமைப்புகள் ஆகியன பயன்படுத்துவதற்கான தனித்துவ அடையாள எண் வழங்க ஜி.எஸ்.டி சட்டம் வகை செய்கிறது. இதற்கான ஒரு நிபந்தனை, ஜி.எஸ்.டி திரும்பப் பெறும் கோரிக்கை படிவத்தை ஜி.எஸ்.டி.ஆர்.11-ன் வலைதளத்தில் பொருள் பெற்றதற்கான ரசீது நிலை தரவுகளுடன் பதிய வேண்டும். திரும்பப் பெறும் கோரிக்கை மனுக்களை பரிசீலித்த ஜி.எஸ்.டி அதிகாரிகள் இவற்றில் சில பொதுவான தவறுகள் இருப்பதைக் கவனித்துள்ளனர்.
உதாரணமாக, தில்லியில் பதிவு பெற்ற தூதரகங்கள், அவர்கள் மகாராஷ்ட்ரா மாநிலத்தில் பெற்ற சேவைகள் மற்றும் பொருட்கள் சம்பந்தமாக படிவத்தின் பெற்ற இடம் என்ற களத்தில் புதுதில்லி என்று தொடர்ந்து எழுதி வருவது காணப்பட்டுள்ளது. இதனால், ஜி.எஸ்.டி-யை மத்திய ஜி.எஸ்.டி / மாநில ஜி.எஸ்.டி அல்லது ஒருங்கிணைந்த ஜி.எஸ்.டி என வகைப்படுத்துவதில் மிகுந்த காலதாமதமும், கோரிக்கை நிராகரிக்கப்படும் நிலையும் ஏற்படுகிறது.
இதனால், இந்தப் படிவத்தில் வழங்கப்பட்ட இடம் என்ற களத்தை நிரப்பும்போது, எந்த இடத்தில் சேவை அல்லது பொருட்கள் பெறப்பட்டதோ, அந்த இடத்தின் பெயரை தவறாமல் குறிப்பிடுமாறு சம்பந்தப்பட்ட அனைவரும் அறிவுறுத்தப்படுகிறார்கள்.
சிறப்பு சேவைகள் மற்றும் கட்டுரைகள்
2021 ஜூலை 22 அன்று தொலைப்பேசி குறைதீர்ப்பு நாள் மற்றும் திறந்தவெளி கூட்டம்
.தொலைப்பேசி, கைப்பேசி மற்றும் இணையம் உள்ளிட்ட சேவைகள் தொடர்பான குறைதீர்ப்பு நாள் மற்றும் திறந்தவெளி கூட்டங்கள் வட்டார பொது மேலாளர்கள் தலைமையில் 2021 ஜூலை 22 அன்று பிற்பகல் 2.30 மணி முதல் மாலை 5.30 மணி வரை நடைபெறும் என்று பிஎஸ்என்எல் சென்னை தொலைப்பேசியின் தலைமை பொது மேலாளர் டாக்டர் வி கே சஞ்சீவி அறிவித்துள்ளார்.
தற்போதைய கொவிட்-19 பெருந்தொற்றின் காரணமாக, தொலைப்பேசி குறைதீர்ப்பு நாள் மற்றும் திறந்தவெளி கூட்டங்கள் தொலைப்பேசி வாயிலாக நடத்தப்படும். வாடிக்கையாளர்கள் கீழே குறிப்பிடப்பட்டுள்ள தங்களது பகுதிக்கான தொலைப்பேசி எண்களை அழைக்கலாம் அல்லது தங்களது குறைகளை குறுந்தகவல்/வாட்ஸாப் மூலம் பதிவு செய்யலாம்.
அனைத்து குறைகளையும் அந்த இடத்திலேயே தீர்க்கவும், விரிவான ஆய்வு தேவைப்படும் புகார்களுக்கு 7 நாட்களுக்குள் வாடிக்கையாளருக்கு முழு திருப்தி ஏற்படும் வகையில் தீர்வு காணவும் அனைத்து முயற்சிகளும் மேற்கொள்ளப்படும்.
சென்னை மத்திய பகுதியை சேர்ந்தவர்கள் துணை பொது மேலாளர், தென் கிழக்கு, மத்திய மற்றும் அடையார் மண்டலத்தை 044-28552216 என்ற தொலைப்பேசி எண்ணிலும், 9445084760 என்ற கைப்பேசி எண்ணிலும், adalatcentral[at]gmail[dot]com என்ற மின்னஞ்சல் முகவரியிலும் தொடர்பு கொள்ளலாம்.
சென்னை வடக்கு பகுதியை சேர்ந்தவர்கள் துணை பொது மேலாளர், வட கிழக்கு, கல்மண்டபம், வட மேற்கு, மாதவரம், அண்ணா நகர், அம்பத்தூரை 044-25395858 என்ற தொலைப்பேசி எண்ணிலும், 9445083639 என்ற கைப்பேசி எண்ணிலும், bsnlchnpgnorth[at]gmail[dot]com என்ற மின்னஞ்சல் முகவரியிலும் தொடர்பு கொள்ளலாம்.
சென்னை மேற்கு பகுதியை சேர்ந்தவர்கள் துணை பொது மேலாளர், கோடம்பாக்கம், கே கே நகர், காஞ்சிபுரம் மற்றும் திருவள்ளூர் மண்டலத்தை 044-23728877 என்ற தொலைப்பேசி எண்ணிலும், 9445084745 என்ற கைப்பேசி எண்ணிலும், bsnlchnwestpg[at]gmail[dot]com என்ற மின்னஞ்சல் முகவரியிலும் தொடர்பு கொள்ளலாம்.
சென்னை தெற்கு பகுதியை சேர்ந்தவர்கள் துணை பொது மேலாளர், தென் மேற்கு, குரோம்பேட்டை, செங்கல்பட்டு மண்டலத்தை 044-22501122 என்ற தொலைப்பேசி எண்ணிலும், 9445084018 என்ற கைப்பேசி எண்ணிலும், bsnlchnpgsouth[at]gmail[dot]com என்ற மின்னஞ்சல் முகவரியிலும் தொடர்பு கொள்ளலாம்.
பிஎஸ்என்எல்-ன் www.chennai.bsnl.co.in இணையதளத்தையும் தொடர்பு கொள்ளலாம் என்று, பிஎஸ்என்எல் துணை பொது மேலாளர் , சென்னை தொலைப்பேசி, வெளியிட்டுள்ள செய்திக் குறிப்பில் தெரிவிக்கப்பட்டுள்ளது.